รัฐบาลไทย-ข่าวทำเนียบรัฐบาล-สธ. เปิดรายชื่อ 5 นักการสาธารณสุขดีเด่น รางวัล “ชัยนาทนเรนทร” ประจำปี 2564
วันอังคารที่ 4 มกราคม 2565
สธ. เปิดรายชื่อ 5 นักการสาธารณสุขดีเด่น รางวัล “ชัยนาทนเรนทร” ประจําปี 2564
ปลัดกระทรวงสาธารณสุข เผย ปี 2564 มีผู้ที่มีผลงานด้านการสาธารณสุขที่ก่อให้เกิดประโยชน์ต่อการพัฒนาการสาธารณสุขในระดับชาติ/นานาชาติ ได้รับคัดเลือกให้เป็นนักการสาธารณสุขดีเด่น รางวัลชัยนาทนเรนทร
ปลัดกระทรวงสาธารณสุข เผย ปี 2564 มีผู้ที่มีผลงานด้านการสาธารณสุขที่ก่อให้เกิดประโยชน์ต่อการพัฒนาการสาธารณสุขในระดับชาติ/นานาชาติ ได้รับคัดเลือกให้เป็นนักการสาธารณสุขดีเด่น รางวัลชัยนาทนเรนทร จํานวน 5 ราย ได้เข้าเฝ้าฯ รับพระราชทานรางวัลจากพระบาทสมเด็จพระเจ้าอยู่หัว
นายแพทย์เกียรติภูมิ วงศ์รจิต ปลัดกระทรวงสาธารณสุข กล่าวว่า การคัดเลือกนักการสาธารณสุขดีเด่น รางวัลชัยนาทนเรนทร จะพิจารณาจากผู้ที่ทํางานด้านสาธารณสุขทั้งในภาครัฐ ภาคเอกชน รวมถึงภาคประชาชน โดยเป็นผลงานที่ดําเนินการมาอย่างต่อเนื่องไม่น้อยกว่า 5 ปี และเป็นที่ประจักษ์ว่าส่งผลต่อการพัฒนาการสาธารณสุขในระดับชาติ/นานาชาติ ซึ่งในปี 2564 มีผู้ได้รับรางวัล 5 ราย ประกอบด้วย 1.ดร.นายแพทย์อุทัย สุดสุขนักการสาธารณสุขดีเด่น ประเภทบริหาร เป็นผู้บริหารของกระทรวงสาธารณสุขที่ได้รับเลือกเป็นประธานคณะกรรมการบริหารองค์การอนามัยโลกคนแรกของประเทศไทยและประเทศในภูมิภาคเอเชียตะวันออกเฉียงใต้ ได้รับเหรียญรางวัลผู้นําสุขภาพดีถ้วนหน้าดีเด่นขององค์การอนามัยโลก จากการพัฒนาโครงการสาธารณสุขมูลฐาน ร่วมก่อตั้งและพัฒนาโรงพยาบาลสมเด็จพระยุพราช และร่วมจัดตั้งสถานีอนามัยเฉลิมพระเกียรติ 60 พรรษา นวมินทราชินี และยังริเริ่มจัดทําพจนานุกรมการสาธารณสุขไทย หนังสือวิชาการเรื่องปรัชญาสุขภาพและการสาธารณสุขประยุกต์
2.นายแพทย์สมจิตต์ ชี้เจริญ นักการสาธารณสุขดีเด่น ประเภทบริการ เป็นผู้ที่ใช้ความรู้ความสามารถทางการแพทย์พัฒนาระบบบริการผู้ป่วยและประชาชนด้านจักษุวิทยา และทํางานร่วมกับสถาบันรับรองคุณภาพสถานพยาบาล (องค์การมหาชน) นํามาตรฐานการพัฒนาคุณภาพโรงพยาบาล (Hospital Accreditation) ไปใช้กับโรงพยาบาลทั่วประเทศ ทําให้ประเทศไทยมีระบบคุณภาพโรงพยาบาลที่ได้รับการรับรองมาตรฐานสากล 3.แพทย์หญิงนฤมล สวรรค์ปัญญาเลิศ นักการสาธารณสุขดีเด่น ประเภทวิชาการ ผู้มีผลงานด้านการอบรมและจัดทําคู่มือระบบการรักษาพยาบาลฉุกเฉินทั้งภาวะปกติและเมื่อเกิดภัยพิบัติ เป็นผู้ประสานงานและจัดทีมในการแก้ไขปัญหาภัยพิบัติ ได้แก่ อุทกภัยในปี 2554 แผ่นดินไหวที่เนปาลปี 2558 การระบาดไข้หวัดใหญ่ปี 2561
ให้คําปรึกษาและจัดทําแนวทางการดูแลผู้ป่วยและควบคุมโรคโควิด 19 ของประเทศไทยและประเทศเมียนมาเป็นหัวหน้าทีมในการดูแลทางการแพทย์ในพระราชพิธีต่างๆ และกิจกรรมพิเศษต่างๆ ของประเทศตามมาตรฐานสากล และสร้างความเข้มแข็งให้กับทีมงานจนได้รับรองมาตรฐานจากองค์การอนามัยโลก ภายใต้ชื่อ Thailand EMT (Emergency Response Team)
4.นายสมร สอนจันทร์ นักการสาธารณสุขดีเด่น ประเภทผู้นําชุมชน มีผลงานในการจัดการสุขภาพชุมชนและอนามัยสิ่งแวดล้อมอย่างมีส่วนร่วม จิตอาสา นําเทคโนโลยีสารสนเทศและนวัตกรรมมาใช้พัฒนางานเพื่อดูแลประชาชนในทุกด้าน ร่วมกับการส่งเสริมพัฒนาพื้นที่ให้มีสุขภาวะและยึดหลักประชาธิปไตย เป็นต้นแบบของพื้นที่เรื่องการจัดการขยะเปียกและขยะครัวเรือน ขยะชุมชน มีการขยายเครือข่ายความร่วมมือกับบริษัทเอกชนในการจัดการขยะ และ 5.นายนฤชิต แสงเทียนท์ นักการสาธารณสุขดีเด่น ประเภทประชาชน ปราชญ์ชาวบ้านผู้นําภูมิปัญญาพื้นบ้านและศาสตร์แพทย์แผนไทยมาดูแล ส่งเสริม ป้องกันและฟื้นฟูสุขภาพผู้สูงอายุ สร้างแกนนํานักเรียนในโครงการ อสม.น้อย ให้มีความรู้ด้านสมุนไพรและภูมิปัญญาท้องถิ่นกับการแพทย์แผนไทยการออกกําลังกายโดยใช้ท่าฤษีดัดตน ตุ้มทรายคลายเมื่อย และวัตกรรมธาราบําบัด
ทั้งนี้ มูลนิธิชัยนาทนเรนทร และคณะผู้บริหารกระทรวงสาธารณสุข ได้นํานักการสาธารณสุขดีเด่นรางวัลชัยนาทนเรนทร ประจําปีพุทธศักราช 2564 เข้าเฝ้าทูลละอองธุลีพระบาท พระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี รับพระราชทานรางวัล ณ พระที่นั่งอัมพรสถาน พระราชวังดุสิต เมื่อวันที่ 28 ธันวาคม 2564 ที่ผ่านมา
************************************** 4 มกราคม 2565